前度被封「世紀賤男」 關楓馨婚訊驚變「分」訊
關禮傑女兒關楓馨日前網晒婚紗照,傳出好事近,豈料現時「婚訊」變「分訊」!她日前在社交平台發文直認與「紋身男」Tommy已分手大半年,現時事業為先,拍拖隨緣。
2021年參加香港小姐競選入行、被喻為「最索星二代」的關楓馨,上月底在社交平台分享婚紗照,即傳出好事近。事隔數天,她在社交平台留言解畫:「我知道大家最近喜事連連,但係唔好再嚇親我Daddy Mummy啦!佢哋心諗……拖都冇得拍仲可以同邊個結婚呀?恭喜我有一個咁好嘅團隊,同我影咗輯咁靚嘅相就真,靚相陸續有嚟。」暗示已回復單身。
她昨日接受本報訪問時,直認已回復單身:「係呀!分手係大半年前嘅事,可能之前有不實報道,令人誤會我仲拍緊拖。分手冇特別原因,拍拖就係咁,唔適合大家就唔再一齊。(準備隨時再墮入愛河?)依家事業行先,拍拖隨緣。」
曾被質疑一腳踏兩船
作為公認的女神,關楓馨的感情生活一直備受關注。她參加選美時,曾公開有交往長達7年的外籍男友Kris,翌年3月卻被拍到與「紋身男」Tommy拖住手仔到西貢酒店密會,照片曝光後她即被轟一腳踏兩船,其後她澄清與Kris因難以忍受長期分隔兩地,早已分手。
關楓馨與Tommy熱戀期間出雙入對,男方遭網民大起底,有指舞蹈員出身的他曾參加ViuTV真人騷《慳D啦Honey》,與當時的女友贏得比賽後,即被爆出軌搭上女友閨蜜的黑歷史,Tommy亦因此被封為「世紀賤男」。